
Rhan 1: Dadansoddi’n feirniadol yr heriau sy’n gysylltiedig a gweithredu cwricwlwm sy’n seiledig ar chwarae
Addysg yw’r broses o ddatblygu gwybodaeth, sgiliau a dealltwriaeth o’r byd. Yn ôl UNESCO (2021), mae’n cefnogi datblygiad unigolion a chymdeithas. Yn y blynyddoedd cynnar, mae chwarae, archwilio a rhyngweithio yn hyrwyddo datblygiad cymdeithasol, emosiynol, corfforol a gwybyddol plant. Mae perthnasoedd cadarnhaol yn meithrin diogelwch, hyder a pharodrwydd i ddysgu, gan ddarparu sylfaen ar gyfer dysgu gydol oes ac wynebu heriau’r dyfodol.
Cwricwlwm yw’r fframwaith sy’n nodi nodau, cynnwys a dulliau addysg i gefnogi dysgu a datblygiad plant. Yn ôl UNESCO (2025), mae’n cynnwys cynllunio dysgu, pennu amcanion a mesur cynnydd. Mae’r OECD (2024), yn pwysleisio bod cwricwla’r blynyddoedd cynnar yn dylanwadu’r profiadau a rhyngweithiadau plant. Felly, Mae cwricwlwm effeithiol yn rhoi cyfeiriad i ymarferwyr, gan gefnogi lles, datblygiad cyfannol ac anghenion unigol plant drwy brofiadau dysgu ystyrlon a chynhwysol.  
Mae cwricwlwm sy’n seiliedig ar chwarae yn ddull o addysgu lle mae chwarae’n ganolog i brofiadau dysgu a datblygiad plant. Drwy chwarae, gall plant archwilio eu hamgylchedd, datrys problemau, defnyddio’u dychymyg a datblygu sgiliau cymdeithasol ac emosiynol. Yn ôl. Pyle, DeLuca a Danniels (2017), mae ymchwil yn dangos bod chwarae’n gallu cefnogi datblygiad plant, yn ogystal â’u dysgu academaidd. Fodd bynnag, mae’r ymchwilwyr yn pwysleisio bod gwahanol fathau o chwarae’n cynnig cyfleoedd dysgu gwahanol, gan gynnwys chwarae sy’n cael ei arwain gan y plentyn a chwarae sy’n cael ei gefnogi gan yr ymarferydd.  Mae Skene et al. (2022), hefyd yn dangos y gall chwarae dan arweiniad oedolyn gefnogi rhai agweddau ar ddysgu’n fwy effeithiol na chwarae rhydd neu addysgu uniongyrchol yn unig. Felly, nid yw cwricwlwm sy’n seiliedig ar chwarae yn golygu gadael plant i chwarae heb gefnogaeth, mae rôl yr ymarferydd yn bwysig wrth greu amgylchedd ysgogol ac ymestyn dysgu plant pan fo’n briodol. Mae chwarae hefyd yn darparu cyfleoedd i blant ryngweithio ac eraill, datblygu ymddiriedaeth a meithrin perthnasoedd cadarnhaol.
Bydd yr aseiniad hwn yn archwilio sawl agwedd ar addysg y blynyddoedd cynnar, gan ganolbwyntio ar bwysigrwydd chwarae, perthnasoedd ac asesu datblygiad plant. Yn gyntaf, bydd ystyr cwricwlwm sy’n seiliedig ar chwarae yn cael ei ystyried, gan archwilio sut mae perthnasoedd yn cael eu hyrwyddo yng Nghwricwlwm I Gymru a Te Whariki yn Seland Newydd, yn ogystal â dadansoddi’n feirniadol yr heriau sy’n gysylltiedig â’u gweithredu yn ymarferol. Yn ail, bydd dulliau asesu yn y ddau gwricwlwm yn cael eu trafod, gan ganolbwyntio ar arsylwi a straeon dysgu, ac ar y graddau y mae’r dulliau hyn yn cefnogi’r cysyniad o’r plentyn unigryw. Yn olaf, bydd y wybodaeth a’r ymchwil a drafodwyd yn cael eu defnyddio i ddatblygu blog sy’n berthnasol i ymarferwyr blynyddoedd cynnar, gan ystyried sut y gellir cefnogi dysgu a datblygiad pob plentyn drwy chwarae ac asesu effeithiol.  
Trosolwg o Gwricwlwm I Gymru
Cyflwynwyd Cwricwlwm I Gymru yn raddol o fis Medi 2022, gan ddisodli’r cwricwlwm cenedlaethol blaenorol gyda fframwaith mwy hyblyg sy’n rhoi mwy o gyfrifoldeb i ysgolion a lleoliadau ddatblygu eu cwricwlwm eu hunain. Mae’n berthnasol i ddysgwyr rhwng 3 ac 16 oed ac yn seiliedig ar bedwar diben, sef, datblygu dysgwyr uchelgeisiol a galluog, cyfranwyr mentrus a chreadigol, dinasyddion egwyddorol a gwybodus, ac unigolion iach a hyderus (Llywodraeth Cymru, 2021). Trefnir y dysgu o fewn chwe Maes Dysgu a Phrofiad, gan gynnwys Iechyd a Lles, Ieithoedd, Llythrennedd a Chyfathrebu. Mae’r fframwaith yn pwysleisio cynnydd unigol, dysgu trawsgwricwlaidd, asesu parhaus a phrofiadau dysgu sy’n briodol i ddatblygiad plant (Llywodraeth Cymru, 2021). Yn y blynyddoedd cynnar, mae dysgu drwy chwarae ac archwilio yn ganolog i ddulliau sy’n cefnogi datblygiad cyfannol plant (Llywodraeth Cymru, 2026). Mae hefyd yn pwysleisio pwysigrwydd perthnasoedd a lles, gan gydnabod bod rhyngweithio cadarnhaol yn helpu plant i deimlo’n ddiogel ac yn barod i ddysgu. Felly, mae’r cwricwlwm yn rhoi pwyslais ar ddatblygu’r plentyn cyfan, yn hytrach na chanolbwyntio ar wybodaeth academaidd yn unig.
Trosolwg o Te Whariki
Cyhoeddwyd Te Whariki gyntaf yn 1996 ac fe’i diweddarwyd yn 2017. Dyma gwricwlwm cenedlaethol addysg plentyndod cynnar Seland Newydd, sy’n darparu fframwaith ar gyfer dysgu plant o’u genedigaeth hyd at oedran dechrau’r ysgol, sef rhwng 5 a 6 mlwydd oed (Ministry of Education, 2026). Mae’r enw Te Whariki yn cyfeirio at fat wedi’i wehyddu, sy’n symbol o sut mae gwahanol agweddau ar ddysgu a datblygiad plant yn cydblethu. Mae’r cwricwlwm yn seiliedig ar bedair egwyddor, sef, grymuso’r plentyn, datblygiad cyfannol, teulu a chymuned a pherthnasoedd. Mae’r egwyddorion hyn yn cydblethu a phum maes dysgu, sef, lles, perthyn, cyfraniad, cyfathrebu ac archwilio (Ministry of Education, 2026). Mae Te Whariki yn hyrwyddo dysgu trwy chwarae, gan gydnabod bod plant yn dysgu trwy archwilio eu hamgylchedd a meithrin perthnasoedd ymatebol a chilyddol a phobl, lleoedd a phethau. Mae hefyd yn rhoi pwyslais ar hunaniaeth, iaith, a diwylliant Maori, ac ar gydweithio a theuluoedd a chymunedau. Fodd bynnag, mae Blaiklock (2010), yn nodi y gall hyblygrwydd y fframwaith arwain at anghysondeb wrth gynllunio profiadau dysgu. Mae hyn yn codi cwestiynau am sut mae ymarferwyr yn sicrhau bod pob plentyn yn cael cyfleoedd dysgu eang a chytbwys.
Cymharu a chyferbynnu Cwricwlwm I Gymru a Te Whariki
Er bod y ddau gwricwlwm yn rhoi hyblygrwydd i ymarferwyr ymateb i anghenion plant, mae’r ffordd y mae’r hyblygrwydd hwn yn cael ei drefnu yn wahanol. Yng Nghymru, rhaid i gwricwla ysgolion gydymffurfio a gofynion statudol, gan gynnwys sicrhau cynnydd priodol a chwricwlwm eang a chytbwys (Llywodraeth Cymru, 2021). Mewn cymhariaeth, Mae Te Whariki yn darparu fframwaith y gall lleoliadau ei ddefnyddio i greu cwricwlwm lleol sy’n adlewyrchu eu cymuned, eu hamgylchedd a dyheadau’r plant a’u teuluoedd (Ministry of Education, 2026). Mae’r ddau ddull yn cynnig cyfleoedd i deilwra dysgu i blant, ond gall yr hyblygrwydd hwn hefyd greu heriau. Mae angen i ymarferwyr wneud penderfyniadau Proffesiynol am ba brofiadau i’w cynnig a sut i sicrhau bod pob plentyn yn cael cyfleoedd dysgu gwerthfawr. Mae gwahaniaeth diwylliannol hefyd yn bwysig. Mae Te Whariki yn cydnabod yn benodol statws Maori, ochr yn ochr â chydnabod cymunedau Pasifika (Ministry of Education, 2026). Yng Nghymru, mae’r cwricwlwm yn pwysleisio’r Gymraeg, diwylliant Cymru a dinasyddiaeth ehangach. Felly, er bod y ddau fframwaith yn caniatáu ymateb i gyd-destunau lleol, mae eu blaenoriaethau diwylliannol a’u gofynion statudol yn siapio sut gall ymarferwyr gynllunio a gweithredu dysgu.
Perthnasoedd
Gan ganolbwyntio’n awr ar agwedd perthnasoedd y ddau gwricwlwm, mae’n amlwg bod Cwricwlwm I Gymru a Te Whariki yn cydnabod bod perthnasoedd cadarnhaol yn bwysig i ddysgu a datblygiad plant. Mae Waters-Davies et al., (2024), yn dangos bod cyfranogiad plant mewn lleoliadau blynyddoedd cynnar yng Nghymru yn dibynnu ar sut mha ymarferwyr yn gwrando ar blant ac yn ymateb i’w safbwyntiau. Yn debyg, mae Te Whariki yn pwysleisio perthnasoedd ymatebol a chilyddol rhwng plant, oedolion, lleoedd a phethau. Mae Khoo et al., (2026) yn dangos sut y gall dull addysgol sy’n seiliedig ar berthnasoedd gefnogi rhyngweithio a dysgu plant. Fodd bynnag, mae Rameka (2018) yn amlygu pwysigrwydd cysylltiadau a theulu, cymuned a diwylliant Maori, gan ddangos bod perthnasoedd yn Te Whariki yn ymestyn y tu hwnt i ryngweithio rhwng yr ymarferydd a’r plentyn. Felly, er bod y ddau gwricwlwm yn gwerthfawrogi perthnasoedd, mae Te Whariki yn rhoi pwyslais penodol ar gysylltiadau diwylliannol a chymunedol.
Dadansoddiad beirniadol o weithredu yn ymarferol yng Nghymru
Er bod Cwricwlwm I Gymru a Te Whariki yn hyrwyddo dysgu drwy chwarae a pherthnasoedd cadarnhaol, gall gweithredu’r dulliau hyn yn ymarferol yng Nghymru fod yn heriol. Mae ymchwil Llywodraeth Cymru (2026) yn dangos bod cyfyngiadau staffio a chyllidebau yn rhwystro rhai ysgolion rhag darparu’n llawn ar gyfer anghenion datblygiadol unigolion plant, yn enwedig y rhai ag anghenion dysgu ychwanegol. Gall dosbarthiadau mawr a phrinder staff lleihau’r amser sydd gan ymarferwyr i ryngweithio’n ystyrlon a phob plentyn, tra gall cynllunio gweithgareddau chwarae, arsylwi a hyfforddiant ychwanegol gynyddu’r pwysau gwaith. Mae’r OECD (2024) yn cysylltu amodau gwaith a llwyth gwaith ymarferwyr ag ansawdd eu rhyngweithiadau a phlant. Fodd bynnag, mae dulliau sy’n canolbwyntio ar y plentyn yn cynnig cyfleoedd i ddatblygu annibyniaeth, creadigrwydd a pherthnasoedd. Felly, er bod y ddau gwricwlwm yn cynnig dulliau gwerthfawr, mae eu llwyddiant yng Nghymru yn dibynnu nid yn unig ar sgiliau ymarferwyr, ond hefyd ar gael digon o amser, staffio, cyllid a hyfforddiant i’w gweithredu’n effeithiol.
I gloi, mae Cwricwlwm I Gymru a Te Whariki yn dangos bod chwarae a pherthnasoedd cadarnhaol yn hanfodol i ddysgu a datblygiad cyfannol plant. Er bod y ddau gwricwlwm yn cynnig dulliau gwerthfawr sy’n cydnabod anghenion unigol plant, mae gwahaniaethau yn eu blaenoriaethau diwylliannol a’u gweithrediad ymarferol. Felly, mae llwyddiant cwricwlwm sy’n seiliedig ar chwarae yn dibynnu ar allu ymarferwyr i feithrin perthnasoedd ystyrlon a darparu profiadau dysgu effeithiol, gyda digon o amser, adnoddau a chefnogaeth.

 


















Rhan 2 :Gan ystyried y Cysyniad o’r ’Plentyn Unigryw’, gwerthuswch yn feirniadol dulliau asesu, olrhain cynnydd neu fodelau datblygiad sy’n gysylltiedig ag oedran a chyfnod o fewn y cwricwlwm
Beth a olygir wrth ‘Blentyn Unigryw’?
Mae’r term ‘Plentyn Unigryw’, yn cyfeirio at y ddealltwriaeth bod pob plentyn yn unigolyn, gyda’i brofiadau, ei ddiddordebau, ei gryfderau a’i anghenion datblygiadol ei hun. Mae Basford a Bath (2008), yn pwysleisio pwysigrwydd cydnabod unigoliaeth plant a deall nad yw bob plentyn yn dysgu nac yn datblygu yn yr un ffordd. O fewn blynyddoedd cynnar, mae hyn yn golygu bod angen i ymarferwyr adnabod a gwerthfawrogi nodweddion unigol pob plentyn gan ddarparu profiadau a chyfleoedd dysgu sy’n ymateb i’w anghenion a’u diddordebau.
Beth yw asesiad?
Mae asesu yn y blynyddoedd cynnar yn broses o gasglu a defnyddio gwybodaeth am ddysgu a datblygiad plentyn er mwyn deall ei gynnydd a’i anghenion unigol. Mae Shaman et al. (2015) yn pwysleisio pwysigrwydd arsylwi plant fel rhan o’r broses asesu, gan fod arsylwadau yn gallu darparu tystiolaeth a’r hyn y mae plant yn gallu ei wneud, sut maent yn dysgu a’r cymorth sydd ei angen arnynt. Felly, mae asesu effeithiol yn galluogi ymarferwyr i ddefnyddio’r wybodaeth a gesglir i gynllunio profiadau dysgu priodol a chefnogi pob plentyn i gyflawni ei botensial.
Ond ar y llaw arall, nid yw asesu plant ifanc heb ei heriau. Mae Palaiologou (2017) yn dadlau y gall dulliau ffurfiol a safonedig o asesu fod yn anghyson a natur chwarae plant, gan ei bod yn anodd gwahanu gwahanol agweddau ar ddatblygiad plentyn yn ystod chwarae a gychwynnir ganddo. Mae hyn yn codi cwestiwn pwysig ynghylch a yw dull asesu sy’n canolbwyntio ar feini prawf neu ddisgwyliadau penodol yn gallu adlewyrchu plentyn fel unigolyn yn llawn. Felly, mae’n bwysig bod ymarferwyr yn ystyried unigoliaeth pob plentyn wrth asesu, gan sicrhau bod eu profiadau, eu diddordebau, eu cryfderau a’u ffordd unigol o ddysgu yn cael eu hystyried.
Pam mae’n bwysig i ystyried y ‘Plentyn Unigryw’ yn ystod asesu? 
Mae’n bwysig ystyried y ‘Plentyn Unigryw’ yn ystod asesu oherwydd bod pob plentyn yn datblygu ac yn dysgu mewn ffordd wahanol. Mae gan blant eu diddordebau, eu cryfderau, eu hanghenion a’u profiadau eu hunain, a gall y rhain effeithio ar eu dysgu a’u datblygiad. Yn ôl Llywodraeth Cymru (2020), dylai asesu gefnogi cynnydd pob plentyn unigol, gan ystyried ei gryfderau a’i anghenion datblygu. Mae hyn yn helpu ymarferwyr i ddeall datblygiad y plentyn ac adnabod unrhyw gymorth ychwanegol sydd ei angen. Yn ogystal, mae Becker, Rigaud ac Epstein (2023) yn trafod sut mae dulliau asesu amgen mewn addysg plentyndod cynnar yn cydnabod bod pob plentyn yn unigryw. Felly, mae’n bwysig bod ymarferwyr yn ystyried anghenion unigol pob plentyn ac yn cynllunio profiadau dysgu sy’n cefnogi ei gynnydd, yn hytrach na chymharu pob plentyn a’i gilydd.  
Plentyn Unigol yn y Cwricwlwm I Gymru
Mae’r cysyniad o’r plentyn unigryw yn cael ei adlewyrchu yng Nghwricwlwm I Gymru, sy’n pwysleisio pwysigrwydd cefnogi cynnydd pob dysgwr yn ôl ei anghenion unigol, ei gryfderau a’i brofiadau blaenorol (Llywodraeth Cymru, 2022). Mae’r canllawiau’n nodi y dylai ymarferwyr ddatblygu darlun cyfannol o’r dysgwr drwy arsylwi ar ei ddysgu dros amser, er mwyn adnabod ei gynnydd a chynllunio’r camau nesaf (Llywodraeth Cymru, 2022). Gellir cysylltu hyn a damcaniaeth Vygotsky (1978), a bwysleisiodd rôl rhyngweithio gymdeithasol a chefnogaeth gan eraill yn ddatblygiad dysgu plant. Mae ei syniadau’n awgrymu y gall ymarferwyr gefnogi cynnydd plentyn drwy roi cymorth priodol iddo yn ol yr hyn y gall ei wneud yn annibynnol a’r hyn y gall ei gyflawni gyda chymorth. Er enghraifft, wrth arsylwi ar blentyn yn chwarae gyda blociau, gall ymarferydd sylwi a yw’r plentyn yn gallu adeiladu twr yn annibynnol neu a oes angen arweiniad arno i’w wneud yn fwy sefydlog. Gall yr arsylwad hwn helpu’r ymarferydd I gynllunio profiadau sy’n herio’r plentyn yn briodol heb roi gormod o bwysau arno. Felly, mae cyfuno egwyddorion y cwricwlwm a dealltwriaeth o ddamcaniaethau datblygiad yn gallu helpu ymarferwyr I wneud penderfyniadau mwy ystyrlon wrth gefnogi dysgu unigol plant. 
Arsylwi fel dull asesu yng Nghwricwlwm I Gymru
Mae arsylwi yn ddull asesu bwysig o fewn Cwricwlwm I Gymru, yn enwedig yn y blynyddoedd cynnar, gan ei fod yn galluogi ymarferwyr i gasglu tystiolaeth o ddysgu a datblygiad plant wrth iddynt gymryd rhan mewn gweithgareddau chwarae. Yn ôl Llywodraeth Cymru (2022), dylai asesu helpu ymarferwyr i ddeall cynnydd dysgwyr a chynllunio’r camau nesaf yn eu dysgu. Mae ymchwil Sagastui, Herran ac Anguera (2020) yn pwysleisio pwysigrwydd arsylwi ar blant yn ystod chwarae rydd, gan fod hyn yn helpu ymarferwyr i ddeall eu hymddygiad a phenderfynu pa gefnogaeth sy’n briodol. Yn ogystal, datblygiad Duncan, Gollek a Potter (2020), offeryn arsylwi i ymchwilio i ddatblygiad iaith plant mewn sefyllfaoedd chwarae, gan ddangos sut y gall arsylwi helpu ymarferwyr i sylwi ar sgiliau cyfathrebu plant mewn cyd-destun naturiol. Er enghraifft, wrth arsylwi ar blant yn adeiladu blociau, gall ymarferydd sylwi ar eu sgiliau datrys problemau, eu defnydd o iaith a’u gallu i gydweithio ag eraill. Gellir defnyddio’r wybodaeth hon i nodi cryfderau’r plant a chynllunio profiadau sy’n ymestyn eu dysgu. Fodd bynnag, mae’n bwysig casglu arsylwadau dros amser ac mewn gwahanol sefyllfaoedd gan na fydd un arsylwad unigol o reidrwydd yn rhoi darlun cyflawn o alluoedd plentyn.  
Straeon dysgu fel dull asesu Te Whariki
Mae straeon dysgu yn ddull asesu naratif a ddefnyddir yn eang o fewn Te Whariki, sef cwricwlwm plentyndod cynnar Seland Newydd. Mae’r dull hwn yn cynnwys cofnodi profiadau plant drwy ddisgrifiadau ysgrifenedig, ffotograffau ac enghreifftiau o’u gwaith, er mwyn dangos eu diddordebau, eu cryfderau a’u cynnydd dros amser. Yn ôl Carr, May a Podmore (1998), datblygwyd y fframwaith straeon dysgu i helpu ymarferwyr i asesu profiadau plant mewn ffordd sy’n cysylltu â nodau ac egwyddorion Te Whariki. Mae’r dull yn canolbwyntio ar sylwi ar ddysgu plant mewn sefyllfaoedd naturiol, gan gynnwys sut maent yn dangos diddordeb, yn dyfalbarhau ac yn cymryd cyfrifoldeb dros eu dysgu. Yn ogystal, mae Karlsdottir a Garoarsdottir (2010), yn trafod sut y gall straeon dysgu helpu ymarferwyr i ddeall lles a thueddiadau dysgu plant drwy arsylwi a myfyrio ar eu profiadau. Er enghraifft, gall ymarferydd ysgrifennu stori ddysgu am blentyn sy’n adeiladu twr gyda blociau, gan gefnogi sut mae’r plentyn yn datrys problemau, yn dyfalbarhau ac yn ymateb i heriau. Gellir defnyddio’r wybodaeth hon i gynllunio profiadau sy’n adeiladu ar ddiddordebau a galluoedd y plentyn. Fodd bynnag, mae’n bwysig bod ymarferwyr yn sicrhau bod y straeon yn rhoi darlun cytbwys o ddysgu’r plentyn, gan gynnwys nid yn unig ei gyflawniadau ond hefyd y cymorth a allai ei helpu i ddatblygu ymhellach.  
Dadansoddiad beirniadol o’r dulliau asesu
Er bod arsylwi yng Nghwricwlwm I Gymru a straeon dysgu yn Te Whariki yn defnyddio dulliau gwahanol, mae’r ddau yn ceisio datblygu dealltwriaeth o ddysgu a chynnydd unigol plant. Fodd bynnag, mae’n bwysig ystyried cyfyngiadau’r dulliau hyn. Mae Al-Hendawi, Hussein a Darwish (2025), mewn adolygiad o 88 o astudiaethau, yn nodi bod dulliau arsylwi strwythuredig yn gallu cynnig gwybodaeth fwy cyson, tra bod dulliau heb eu safoni yn cynnig mwy o hyblygrwydd i ddiwallu anghenion penodol. Serch hynny, gall fod yn anodd cymharu arsylwadau os nad yw ymarferwyr yn defnyddio meini prawf clir. Yn yr un modd, mae Minson a Nuttall (2024) yn cwestiynu a yw straeon dysgu bob amser yn darparu digon o wybodaeth i gynllunio camau nesaf dysgu plant, gan awgrymu bod angen eglurder ynghylch sut mae’r dull yn cefnogi asesu ar gyfer dysgu. Mae hyn yn dangos y gall dull sy’n canolbwyntio ar gryfderau a diddordebau plentyn fod yn werthfawr, ond mae’n rhaid iddo hefyd helpu ymarferwyr i adnabod meysydd lle Mae angen cymorth ychwanegol. Mae hyn yn arbennig o bwysig wrth asesu plant ag anghenion dysgu ychwanegol neu blant niwrowahanol, gan nad yw pob plentyn yn dangos ei alluoedd yn yr un ffordd (Keating et al., 2025). Er enghraifft, gall plentyn sy’n cael trafferth cyfathrebu mewn grŵp ddangos sgiliau datrys problem neu ddiddordeb dwfn mewn gweithgaredd wrth chwarae ar ben ei hun. Mae Al-Hendawi et al. (2025) hefyd yn nodi y gall rhai ymddygiadau, fel pryder, fod yn llai amlwg ac felly’n anoddach eu canfod drwy arsylwi yn unig. Felly, ni ddylai ymarferwyr ddibynnu ar un arsylwad neu un stori ddysgu i ffurfio barn am blentyn. Yn hytrach, dylent gasglu tystiolaeth mewn gwahanol sefyllfaoedd dros amser, cynnwys barn y plentyn a’i deulu, ac addasu eu dulliau yn ôl anghenion unigol. Mae hyn yn helpu i sicrhau bod y plentyn yn cael ei ddeall fel unigolyn unigryw, yn hytrach na chael ei farnu yn ôl disgwyliadau cyffredinol.
Ydy’r dulliau yma o asesu yn cefnogi yn sysyniad o’r ‘Plentyn Unigryw’?
Mae arsylwi yng Nghwricwlwm I Gymru a straeon dysgu yn Te Whariki yn cefnogi’r cysyniad o’r plentyn unigryw, gan eu bod yn canolbwyntio ar ddiddordebau, cryfderau, profiadau a chynnydd unigol pob plentyn. Mae’r dulliau hyn yn helpu ymarferwyr i ddeall sut Mae plant yn dysgu mewn sefyllfaoedd naturiol, yn hytrach na’u cymharu ag eraill yn unig. Mae Karlsdottir a Garoarsdottir (2010), yn trafod sut y gall straeon dysgu helpu ymarferwyr i ddeall lles a thueddiadau dysgu plant. Yn ogystal, mae Cenigz ac Altindag (2022) yn dangos sut y gellir defnyddio straeon dysgu i gofnodi cryfderau, syniadau a phrofiadau plant, gan gefnogi dealltwriaeth fwy unigol o’u dysgu. Fodd bynnag, nid yw’r dulliau hyn o reidrwydd yn rhoi darlun cyflawn o bob plentyn. Mae Blaiklock (2008) yn beirniadu straeon dysgu am y gallant ddibynnu ar ddehongliad goddrychol yr ymarferydd a bod yn anodd dangos cynnydd yn gyson. Felly, er bod y dulliau hyn yn gallu cefnogi’r plentyn unigryw, dylai ymarferwyr gasglu tystiolaeth dros amser, mewn gwahanol sefyllfaoedd, a chynnwys safbwyntiau’r plentyn a’i deulu. Bydd hyn yn helpu sicrhau bod asesu’n adlewyrchu galluoedd ac anghenion unigol pob plentyn.
I gloi, mae arsylwi a straeon dysgu yn cefnogi’r plentyn unigryw drwy nodi ei gryfderau, ei diddordebau a’i gynnydd. Fodd bynnag, er mwyn sicrhau asesu teg a chynhwysol, rhaid i ymarferwyr gasglu tystiolaeth dros amser, ystyried anghenion unigol a chynnwys safbwyntiau teuluoedd.














Rhan 3 : Blog dysgu drwy chwarae
Dysgu drwy Chwarae: Mwy na Dim ond “Chwarae”
Mae chwarae yn aml yn cael ei ddisgrifio fel rhan sylfaenol o ddysgu a datblygiad plant ifanc, ond beth ydy ddysgu ystyrlon sy’n seiliedig ar chwarae o fewn lleoliad blynyddoedd cynnar yn edrych fel? Mae McGrath (2010) yn tynnu sylw at werth dulliau sy’n seiliedig ar chwarae wrth gefnogi dysgu plant, yn enwedig trwy gyfleoedd i ddatblygu dealltwriaeth fathemategol o fewn profiadau ystyrlon. Fodd bynnag, nid yw dysgu yn seiliedig a’r chwarae yn ymwneud a gadael i blant chwarae’n rhydd yn unig. Mae’n gofyn i ymarferwyr ystyried sut, pryd a pham i gefnogi ac ymestyn chwarae plant, a sut i y gellir cysylltu eu chwarae a’u dysgu a’r cwricwlwm.
O fewn Cwricwlwm I Gymru, mae chwarae yn rhan bwysig wrth gefnogi plant i ddatblygu fel dysgwyr uchelgeisiol ac abl. Felly, mae’n hanfodol bod ymarferwyr yn deall gwerth chwarae a sut gallant greu cyfleoedd ystyrlon ar gyfer dysgu drwy chwarae (Llywodraeth Cymru, 2020). Ond beth mae hyn yn ei olygu i ymarferwyr yn ymarferol?
Pam mae chwarae mor bwysig?
Mae chwarae yn fwy na dim ond gweithgaredd pleserus i blant ifanc, mae’n rhoi cyfle i blant archwilio, arbrofi, cyfathrebu a datblygu eu dealltwriaeth o’r byd o’u cwmpas. Trwy chwarae, gall plant wneud dewisiadau, datrys problemau a rhyngweithio ag eraill, gan alluogi dysgu i ddigwydd mewn ffyrdd sy’n ystyrlon ac yn berthnasol iddyn nhw. Mae UNICEF a Sefydliad LEGO (2018) yn cydnabod chwarae fel ffordd bwysig i blant bach ddatblygu gwybodaeth a sgiliau hanfodol, gan dynnu sylw at ei bwysigrwydd ym maes addysg plentyndod cynnar.
Mae hyn yn cysylltu’n dda gyda Chwricwlwm i Gymru, yn enwedig ei bwyslais ar ddatblygu plant yn ddysgwyr uchelgeisiol a galluog. Mae’r cwricwlwm yn annog ymarferwyr i ystyried sut gall plant ddysgu trwy brofiadau sy’n ymgysyllti, yn bwrpasol ac yn ymatebol i’w ddatblygiad (Llywodraeth Cymru, 2020).
Er enghraifft, gall ymarferwyr gefnogi dysgu plant drwy ddarparu adnoddau agored fel blociau, tywod a deunyddiau creadigol sy’n annog plant i archwilio a defnyddio eu dychymyg. Gall yr ymarferwyr arsylwi ar chwarae’r plant a gofyn cwestiynau agored i ddatblygu eu meddwl, heb gymryd rheolaeth dros y chwarae (Meacham et al., 2014). Drwy ddilyn diddordebau’r plant a chaniatáu iddynt wneud eu dewisiadau eu hunain gall ymarferwyr gefnogi dysgu heb gymryd rheolaeth dros y chwarae.
Dyma le mae rôl yr ymarferydd yn dod yn bwysig. Nid yw’n ddigon i ddarparu adnoddau a disgwyl i ddysgu digwydd yn awtomatig. Mae angen i ymarferwyr sylwi ar gyfleoedd dysgu a phenderfynu sut, pryd a pham i ymateb.

Ffynhonnell : Llywodraeth Cymru (2017) drwy Early Years Wales.
A yw pob chwarae yn arwain at ddysgu ystyrlon?
Gellid dadlau nad yw. Er bod chwarae yn darparu cyfleoedd cyfoethog ar gyfer dysgu, gall ansawdd yr amgylchedd, adnoddau a rhyngweithiadau oedolion ddylanwadu ar yr hyn y mae plant yn ei ennill o’r profiadau hyn.
Mae canllawiau Llywodraeth Cymru yn pwysleisio cydbwysedd rhwng camu i mewn a chamu’n ôl, gan ddefnyddio arsylwi a barn broffesiynol i gefnogi dysgu pob plentyn  (Welsh Assembly Government, 2008). Felly, wrth weithredu dull sy’n seiliedig ar chwarae, mae angen i ymarferwyr ofyn, “Sut alla i gefnogi’r dysgu hwn heb gymryd rheolaeth o’r chwarae?”
Er mwyn i ddysgu sy’n seiliedig ar chwarae fod yn effeithiol, mae angen i ymarferwyr wybod pryd i gefnogi a phryd i gamu’n ôl. Gall gormod o arweiniad gyfyngu ar annibyniaeth a chreadigrwydd plant, tra gall rhy ychydig o gefnogaeth olygu bod cyfleoedd dysgu yn cael eu colli. Felly, mae’n bwysig defnyddio arsylwi a barn broffesiynol i ymateb yn sensitif i anghenion y plentyn (Llywodraeth Cymru, 2023).
Dod o hyd i’r cydbwysedd
Mae tensiwn posibl yma. Os yw ymarferwyr yn teimlo dan bwysau i ddangos tystiolaeth gyson o ddysgu, a all chwarae golli peth o’i werth fel chwarae? Gall chwarae roi cyfleoedd i blant archwilio, gwneud dewisiadau a mwynhau, heb droi’n fath arall o addysgu o dan arweiniad oedolion. Mae gweithredu effeithiol yn gofyn i ymarferwyr wrthsefyll y demtasiwn i reoli chwarae plant, wrth barhau i fod yn ddigon ymwybodol i adnabod ac ymestyn cyfleoedd dysgu ystyrlon (Llywodraeth Cymru, 2023).
Fodd bynnag, mae angen i ymarferwyr ystyried faint o gefnogaeth i’w darparu. Os bydd oedolion yn arwain y chwarae yn ormodol, gall hyn gyfyngu ar annibyniaeth a chreadigrwydd y plentyn. Ar y llaw arall, os na fyddant yn ymyrryd pan fo angen, gall cyfleoedd i ddatblygu sgiliau newydd eu colli. Felly, mae’n bwysig bod ymarferwyr yn dod o hyd i gydbwysedd rhwng gadael i blant arwain eu chwarae a darparu cefnogaeth briodol (Skene et al., 2022). 
I ymarferwyr, mae hyn yn golygu yn ymarferol iawn edrych y tu hwnt i’r gweithgaredd a gofyn beth mae’r plentyn yn ei wneud, ei feddwl a’i dysgu. Gall rhywbeth mor syml a chwarae gyda blociau, chwarae rôl, neu archwilio yn yr awyr agored ddarparu cyfleoedd dysgu cyfoethog pan fydd yr amgylchedd a’r rhyngweithio cywir yn eu lle. 
Mae Cwricwlwm I Gymru yn cydnabod bo chwarae yn werthfawr, yn nod ynddo’i hun ac fel cyd-destun y gellir gwella dysgu drwyddo (Llywodraeth Cymru, 2023). Felly, dylai chwarae roi cyfleoedd i blant archwilio, gwneud dewisiadau a mwynhau, yn hytrach na throi’n fath arall o addysgu dan arweiniad oedolion.
Felly, beth mae hyn yn ei olygu i ni fel ymarferwyr? 
Efallai nad y cwestiwn gwirioneddol yw a yw plant yn dysgu drwy chwarae, ond a ydym ni, fel ymarferwyr, yn sylwi ar y dysgu hwn ac yn gwybod sut i ymateb iddo. Pan fyddwn yn cael y cydbwysedd yn iawn, gall chwarae ddod yn un o’r ffyrdd mwyaf pwerus i blant archwilio, darganfod a deall eu byd. 
Felly, y tro nesaf y byddwch yn gweld plentyn yn ymgolli mewn chwarae, stopiwch ac edrychwch yn agosach. Beth mae’r plentyn yn ei ddysgu? Beth sy’n dweud wrthych am ei ddiddordebau a’i ddatblygiad? Ac, yn bwysicach oll, sut gallwch chi gefnogi’r dysgu hwn heb gymryd rheolaeth o’r chwarae? Efallai nad oes angen i ni newid chwarae plant, ond yn hytrach newid y ffordd rydym yn edrych arno.

Mae'r ymarferwyr yn gosod yr amgylchedd a sicrhau bod yr adnoddau
cywir ar gael i blant i ymarfer, ailadrodd a mireinio eu sgiliau mewn
ffordd bwrpasol.

